যা-ই হোক, শেষ পর্যন্ত শক্তির সংরক্ষণসূত্রটিকে অটুট রেখে এর ব্যাখ্যা দেওয়ার চেষ্টা সকলে চালিয়ে গেলেন এবং ১৯৩০ সালে উলফগ্যাং পাউলি বিটা নিঃসরণে শক্তির এই অস্বাভাবিকতা ব্যাখ্যা দেওয়ার জন্য একটি তত্ত্ব নিয়ে হাজির হলেন। তিনি প্রস্তাব করেন যখন একটি নিউক্লিয়াস একটি বিটা কণিকা নিঃসরণ করে তখন আসলে পাশাপাশি আরেকটি কণিকা নির্গত হয় যা থেকে সেই্ হারানো ভরের হিসেবটুকু পাওয়া যায়। যার ফলে সবগুলো কণিকার মোট শক্তি প্রারম্ভিক শক্তির সমান থাকে। কিন্তু ২০ বছরের গবেষনায় এই ধরনের দ্বিতীয় কোনো কণিকা সনাক্ত না হওয়ায় পাউলির এই তত্ত্ব প্রশ্নবিদ্ধ হলো। একজন বিজ্ঞানী যখন একটি তত্ত্ব নিয়ে হাজির হন তখন সেটিকে ডিফেন্ড করার জন্য সর্বোচ্চ চেষ্টাই করেন। পাউলিও তাই ব্যাখ্যা দেওয়ার চেষ্টা করে গেলেন। তিনি বললেন বিটা কণিকাটি যেহেতু ইলেক্ট্রনের চার্জটি বহন করে নিয়ে যায় তাই দ্বিতীয় কণিকাটি চার্জহীন হয়। এই চার্জহীন হওয়ায় তাদেরকে সহজে সনাক্ত করা যায় না এবং ধরাছোঁয়ার বাইরে থেকে যায়। এই বিষয়টি অবশ্য যুক্তিগ্রাহ্য। সেই আমলে একটি কণিকা সনাক্ত করার জন্য তার চার্জ ছিল খুবই গুরুত্বপূর্ণ বৈশিষ্ট্য যার মাধ্যমে সেটিকে সনাক্ত করা যেত। কোনো কণিকার চার্জ না থাকলে তাকে অন্য কোনো কিছুর সাথে মিথষ্ক্রিয়া ঘটনোর মাধ্যমে খুঁজে বের করা মোটেও সহজসাধ্য ছিলো না। এই কারণেই প্রোটন ১৯১৩ সালে সনাক্ত হলেও কাছাকাছি ভরের নিউট্রন আবিষ্কৃত হয়েছে অনেক পরে, ১৯৩২ সালে, কেননা নিউট্রনের চার্জ নেই। নিউট্রনকে সনাক্ত করা গিয়েছিলো কারণ এটি একটি ভারী বলে নিউক্লিয়াসকে আঘাত করে সেখান থেকে প্রোটন বের করে দিতে পারে, সেই প্রোটন সনাক্ত করে বোঝা যায় কোনো একটা কিছু নিউক্লিয়াসটিকে আঘাত করেছিলো।